REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/356-15

29. jul 2015. godine

B e o g r a d

ZAPISNIK

60. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 29. JULA 2015. GODINE

Sednica je počela u 19,45 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Goran Kovačević, Dragoljub Zindović, Momo Čolaković, Miloš Tošanić, Suzana Šarac, Žika Gojković i Zoltan Pek.

Sednici su prisustvovali zamenici članova Odbora: Sonja Vlahović, zamenik Radmila Kostića, Zoran Bojanić, zamenik Nikole Jolovića, Adriana Anastasov, zamenik Olivere Pešić.

Sednici nisu prisustvovali članovi Odbora: Dušica Nikolić, Ivan Jovanović, Vojislav Vujić, Đorđe Stojšić, Milorad Mijatović i Dejan Radenković, niti njihovi zamenici.

Na predlog predsednika, Odbor je jednoglasno utvrdio sledeći

D n e v n i r e d:

1. Razmatranje ostavke koju je na funkciju predsednika Republičke komisije za zaštitu prava u postupcima javnih nabavki podneo Saša Varinac (118-1656/15 od 22. juna 2015. godine);

2. Razno.

**Prva tačka dnevnog reda:** Razmatranje ostavke koju je na funkciju predsednika Republičke komisije za zaštitu prava u postupcima javnih nabavki podneo Saša Varinac (118-1656/15 od 22. juna 2015. godine)

Predsednik Odbora obavestio je članove i zamenike članova Odbora da je Saša Varinac, predsednik Republičke komisije za zaštitu prava u postupcima javnih nabavki, dana 22. juna 2015. godine, podneo neopozivu ostavku na funkciju predsednika Republičke komisije, na koju je izabran odlukom Narodne skupštine 26. marta 2013. godine, iz ličnih razloga. U nastavku je ukazao da je ova ostavka lični čin Saše Varinca i da Odbor treba samo da konstatuje da je ona podneta, bez upuštanja u razloge zbog kojih je to učinjeno.

Diskusije povodom ove tačke dnevnog reda nije bilo.

Na predlog predsednika, Odbor je jednoglasno odlučio da podnese Narodnoj skupštini predlog odluke o prestanku funkcije predsednika Republičke komisije za zaštitu prava u postupcima javnih nabavki Saši Varincu, zbog podnošenja ostavke.

**Druga tačka dnevnog reda**: Razno

Predsednik Odbora podsetio je članove i zamenike članova Odbora da je pre početka ove sednice završena sednica Narodne skupštine na kojoj je izglasan Zakon o izmenama i dopunama Zakona o javnim nabavkama koji će stupiti na snagu osmog dana od dana objavljivanja u „Službenom glasniku RS“, a kojim je, između ostalog, povećan broj članova Republičke komisije za zaštitu prava u postupcima javnih nabavki sa šest na osam i predviđeno da se dva nova člana biraju u toku od 90 dana od dana stupanja na snagu Zakona. U nastavku je ukazao na potrebu da Odbor što pre, odnosno odmah po stupanju na snagu Zakona o izmenama i dopunama Zakona o javnim nabavkama, u skladu sa članom 140. stav 6. Zakona, pokrene postupak za izbor novog predsednika i dva člana Republičke komisije kako bi se omogućio nesmetan rad ovog organa.

Imajući u vidu napred navedeno, kao i činjenicu da počinje letnja pauza u radu Narodne skupštine, predsednik Odbora je predložio članovima Odbora da mu daju ovlašćenje da, odmah po stupanju na snagu Zakona o izmenama i dopunama Zakona o javnim nabavkama, donese odluku o pokretanju postupka za izbor predsednika i dva člana Republičke komisije i preduzme potrebne korake u cilju objavljivanja javnog konkursa u „Službenom glasniku RS“, dnevnom listu „Politika“ i na internet stranici Narodne skupštine. Takođe, napomenuo je da će Odbor na jednoj od narednih sednica formirati radnu grupu koja će sprovesti izborni postupak (sačinjavanje testa za proveru stručne osposobljenosti iz oblasti javnih nabavki kandidata za predsednika i dva člana Republičke komisije, pregled prijava na javni konkurs i prateće dokumentacije, utvrđivanje ispunjenosti uslova za izbor).

Odbor je jednogasno odlučio da ovlasti predsednika Odbora da, po stupanju na snagu Zakona o izmenama i dopunama Zakona o javnim nabavkama, donese odluku o pokretanju postupka za izbor predsednika i dva člana Republičke komisije i preduzme potrebne korake u cilju objavljivanja javnog konkursa u „Službenom glasniku RS“, dnevnom listu „Politika“, i na internet stranici Narodne skupštine.

\*

\* \*

Sednica je završena u 19,55 časova.

Sednica je tonski snimana.

SEKRETAR PREDSEDNIK

Aleksandra Šašo Veroljub Arsić,s.r.